Преузето са [www.pravno-informacioni-sistem.rs](http://www.pravno-informacioni-sistem.rs/)

**1214**

На основу члана 112. став 1. тачка 2. Устава Републике Србије, доносим

**УКАЗ**

**о проглашењу Закона о националној инфраструктури геопросторних података**

Проглашава се Закон о националној инфраструктури геопросторних података, који је донела Народна скупштина Републике Србије, на Другој седници Првог редовног заседања у 2018. години, 5. априла 2018. године.

ПР број 23

У Београду, 6. априла 2018. године

Председник Републике,

**Александар Вучић,** с.р.

**ЗАКОН**

**о националној инфраструктури геопросторних података**

I. ОСНОВНЕ ОДРЕДБЕ

Члан 1.

Овим законом уређује се успостављање и одржавање националне инфраструктуре геопросторних података у Републици Србији (у даљем тексту: НИГП).

НИГП су метаподаци, скупови и сервиси геопросторних података; мрежни сервиси и технологије; споразуми о дељењу, приступу и коришћењу геопросторних података; као и механизми координације и праћења, процеси и поступци који су установљени, којима се управља и који се стављају на располагање у складу са овим законом.

Посебан циљ НИГП-а је успостављање инфраструктуре која олакшава приступ информацијама о животној средини, тако што ће осигурати јавни приступ и уклонити препреке за размену података између органа јавне власти, како на националном нивоу тако и у оквиру прекограничне сарадње.

Члан 2.

Овим законом преноси се у национално законодавство Директива Европске уније 2007/2/ЕЗ – Infrastructure for Spatial Information in the European Community – INSPIRE.

Члан 3.

Поједини изрази употребљени у овом закону имају следеће значење:

1) „геопросторни подаци” (у даљем тексту: геоподаци) су подаци са директном или индиректном везом са одређеном локацијом или географском облашћу;

2) „скуп геоподатака” је збирка геоподатака коју је могуће идентификовати;

3) „сервиси геоподатака” су операције које се могу извршити позивањем рачунарске апликације над геоподацима који се налазе у скуповима геоподатака или над метаподацима са њима у вези;

4) „геопросторни објекат” је апстрактан приказ појаве из стварног света, у вези са одређеном локацијом или географском облашћу;

5) „дељење података” је чињење скупова и сервиса геоподатака доступним и расположивим за њихово коришћење;

6) „метаподаци” су информације које описују скупове и сервисе геоподатака и омогућавају њихово проналажење, попис и коришћење;

7) „интероперабилност” је могућност комбиновања скупова геоподатака и интеракције сервиса без понављања мануелних интервенција, тако да је резултат целовит и да је повећана додата вредност скупова и сервиса геоподатака;

8) „INSPIRE геопортал” је интернет страница или њен еквивалент који омогућава приступ мрежним сервисима на нивоу Европске уније;

9) „национални геопортал НИГП-а” је интернет страница или њен еквивалент који омогућава приступ мрежним сервисима у оквиру НИГП-а;

10) „Национална контакт тачка” је национална институција одговорна за комуникацију и сарадњу са Европском комисијом у вези са спровођењем INSPIRE директиве;

11) „органи јавне власти” су државни органи и организације, органи и организације територијалне аутономије и јединице локалне самоуправе, јавна предузећа, као и друга лица којима је поверено вршење јавних овлашћења;

12) „трећа страна” је физичко или правно лице које није орган јавне власти.

II. ОРГАНИ ЗА УСПОСТАВЉАЊЕ НИГП-а

Члан 4.

Органи за успостављање НИГП-а су Савет НИГП-а и радне групе НИГП-а.

Члан 5.

Савет НИГП-а има 18 чланова које именује и разрешава Влада, на период од четири године.

Радом Савета НИГП-а руководи председник.

Председник Савета НИГП-а је директор Републичког геодетског завода.

Поред председника, чланови Савета НИГП-а су:

1) представник министарства надлежног за послове заштите животне средине;

2) представник министарства надлежног за послове просторног планирања;

3) представник министарства надлежног за послове е-управе;

4) представник министарства надлежног за послове пољопривреде, шумарства и водопривреде;

5) представник органа надлежног за управљање водама;

6) представник министарства надлежног за унутрашње послове;

7) представник министарства надлежног за послове саобраћаја;

8) представник министарства надлежног за послове одбране;

9) представник министарства надлежног за послове геологије;

10) представник министарства надлежног за послове финансија;

11) представник министарства надлежног за послове културе;

12) представник министарства надлежног за послове информационог друштва;

13) представник покрајинског секретаријата надлежног за послове животне средине;

14) представник посебне организације надлежне за послове статистике;

15) представник посебне организације надлежне за послове хидрометеорологије;

16) представник Сталне конференције градова и општина;

17) представник канцеларије надлежне за послове е-управе.

Члан 6.

Савет НИГП-а:

1) доноси годишњи план рада Савета НИГП-а;

2) доноси одлуке и техничка упутства из области НИГП-а;

3) одређује одговорног субјекта НИГП-а за скупове геоподатака који припадају некој од тема геоподатака из члана 10. овог закона;

4) одређује субјекте НИГП-а који користе скупове и сервисе геоподатака који припадају некој од тема геоподатака из члана 10. овог закона;

5) усклађује активности субјеката НИГП-а;

6) врши контролу успостављања и функционисања НИГП-а;

7) доноси пословник о свом раду;

8) доноси одлуку о формирању радних група НИГП-а и њиховим задацима;

9) доставља Влади годишњи извештај о активностима у вези са успостављањем и функционисањем НИГП-а;

10) обавештава јавност о активностима везаним за успостављање и функционисање НИГП-а.

Члан 7.

Влада ће, у складу са постојећим INSPIRE спроведбеним правилима издатим од стране Европске комисије, донети подзаконска акта којима ће прописати спроведбена правила за:

1) метаподатке;

2) интероперабилност;

3) мрежне сервисе;

4) приступ скуповима и сервисима геоподатака, укључујући јавни приступ и размену података између органа јавне власти;

5) праћење и извештавање.

Члан 8.

Савет НИГП-а може пуноважно да доноси одлуке ако је на седници присутно више од половине укупног броја чланова Савета НИГП-а.

Одлука је донета ако је за њу гласало више од половине присутних чланова Савета НИГП-а.

Савет НИГП-а има печат, који се израђује у складу са законом којим се уређује печат државних органа.

Члан 9.

Савет НИГП-а, у циљу ефикаснијег обављања својих активности, одлуком образује радне групе НИГП-а.

Радне групе НИГП-а образују се ради обављања одређених стручних послова који се односе на успостављање и одржавање НИГП-а, као и за пружање стручне помоћи субјектима НИГП-а и другим крајњим корисницима сервиса и скупова геоподатака НИГП-а.

За чланове радних група НИГП-а бирају се представници субјеката НИГП-а, као и других правних лица који су стручни и квалификовани за област за коју се формира радна група НИГП-а.

III. ТЕМЕ ГЕОПОДАТАКА

Члан 10.

Геоподаци се, у смислу овог закона, односе на одређене теме које су систематизоване по групама.

Прву групу темa из става 1. овог члана чине:

1) координатни референтни системи;

2) географски мрежни системи;

3) географска имена;

4) административне јединице;

5) адресе;

6) катастарске парцеле;

7) транспортне мреже;

8) хидрографија;

9) заштићена подручја.

Другу групу темa из става 1. овог члана чине:

1) висине;

2) земљишни покривач;

3) ортофото;

4) геологија.

Трећу групу темa из става 1. овог члана чине:

1) статистичке јединице;

2) зграде;

3) тло;

4) коришћење земљишта;

5) здравље људи и безбедност;

6) водови и јавни сервиси;

7) системи за праћење квалитета животне средине;

8) производни и индустријски системи;

9) системи за пољопривреду и аквакултуру;

10) распрострањеност становништва – демографија;

11) област управљања/ограничења/зоне регулисања и јединице за извештавање;

12) зоне природног ризика;

13) атмосферски услови;

14) метеоролошко-географске карактеристике;

15) океанографске географске појаве;

16) морски региони;

17) биогеографски региони;

18) станишта и биотопи;

19) распрострањеност врста;

20) енергетски ресурси;

21) минерални ресурси.

Члан 11.

Опис тема из члана 10. овог закона утврдиће Савет НИГП-а посебним актом, у року од шест месеци од дана ступања на снагу овог закона.

Акт из става 1. овог члана објавиће Републички геодетски завод на националном геопорталу НИГП-а.

Геоподаци који су од националног значаја, а који се не односе на теме из члана 10. овог закона, могу се учинити доступним путем националног геопортала на основу одлуке Савета НИГП-а.

IV. СУБЈЕКТИ НИГП-А

Члан 12.

Субјекти НИГП-а су органи јавне власти који су, у складу са законом, надлежни за стварање, прикупљање и одржавање геоподатака који се односе на теме геоподатака из члана 10. овог закона, као и органи јавне власти који у обављању послова из своје надлежности користе те геоподатке.

Савет НИГП-а ће посебним актом одлучити који ће органи јавне власти из става 1. овог члана бити одговорни за одређене теме геоподатака из члана 10. овог закона (у даљем тексту: одговорни субјект НИГП-а).

Овај закон не прописује нове обавезе одговорним субјектима НИГП-а да прикупљају геоподатке, већ да геоподатке за које су надлежни учине доступним у складу са овим законом и подзаконским актима донетим на основу овог закона.

Акт из става 2. овог члана Савет НИГП-а донеће у року од једне године од дана ступања на снагу овог закона.

Члан 13.

Изузетно од члана 12. став 2. овог закона, на захтев треће стране Савет НИГП-а може донети одлуку да иста постане одговорни субјект НИГП-а, ако је регистрована за обављање послова који су у вези са прикупљањем геоподатака који се односе на неку од тема геоподатака из члана 10. овог закона, а које не поседују субјекти НИГП-а.

Ако трећа страна из става 1. овог члана не испуњава своје обавезе у складу са овим законом, Савет НИГП-а донеће одлуку којом трећа страна престаје да буде одговорни субјект НИГП-а.

Члан 14.

Орган јавне власти који је одговорни субјект НИГП-а дужан је да подзаконским актом систематизује одговарајући број радних места која ће у опису послова имати и послове успостављања и одржавање НИГП-а.

Ако одговорни субјект НИГП-а својим поступањем или неиспуњењем обавеза прописаних овим законом проузрокује штету за коју, у складу са правом Европске уније, одговорност сноси Република Србија, трошкове тако настале штете сносиће тај одговорни субјект НИГП-а.

V. ФИНАНСИРАЊЕ НИГП-А

Члан 15.

Субјект НИГП-а обезбеђује финансијска средства потребна за извршење обавеза у вези са успостављањем и одржавањем НИГП-а.

Финансијска средства потребна за реализацију заједничких активности (национални геопортал, мрежни сервиси и др.) обезбеђују се из буџета Републике Србије на позицији Републичког геодетског завода, као и из донација и других извора финансирања.

VI. СКУПОВИ ГЕОПОДАТАКА

Члан 16.

Овај закон се односи на скупове геоподатака који испуњавају следеће услове:

1) да се односе на територију Републике Србије;

2) да су у дигиталном облику;

3) да су у надлежности одговорних субјеката НИГП-а;

4) да се односе на једну или више тема наведених у члану 10. овог закона.

Члан 17.

Ако постоји више идентичних копија скупова геоподатака који су у поседу више одговорних субјеката НИГП-а, овај закон се односи само на одговорног субјекта НИГП-а који поседује изворну верзију скупа геоподатака из које су добијене остале копије.

Одговорни субјект НИГП-а задржава право интелектуалне својине над геоподацима из своје надлежности.

VII. МЕТАПОДАЦИ

Члан 18.

Метаподаци обухватају информације о:

1) усклађености скупова геоподатака са спроведбеним правилима за метаподатке;

2) условима приступа и коришћења скупова и сервиса геоподатака;

3) квалитету и ажурности скупова геоподатака;

4) субјекту НИГП-а који је одговоран за управљање, одржавање и дистрибуцију скупова и сервиса геоподатака;

5) ограничењима јавног приступа и разлозима тих ограничења.

Члан 19.

Одговорни субјект НИГП-а дужан је да обезбеди и редовно одржава метаподатке за скупове и сервисе геоподатака из своје надлежности који се односе на теме геоподатака из члана 10. овог закона, као и да обезбеди потпуност и квалитет метаподатака у сврху њиховог проналажења, пописа и коришћења, у складу са подзаконским актом из члана 7. овог закона којим се прописују спроведбена правила за метаподатке.

Подзаконски акт из става 1. овог члана мора бити у складу са релевантним међународним стандардима и захтевима корисника, нарочито у вези са валидацијом метаподатака.

Одговорни субјект НИГП-а дужан је да обезбеди метаподатке у року од годину дана од дана доношења подзаконског акта из става 1. овог члана.

VIII. ИНТЕРОПЕРАБИЛНОСТ СКУПОВА И СЕРВИСА ГЕОПОДАТАКА

Члан 20.

Спроведбена правила за интероперабилност обезбеђују доследност између елемената информација који се односе на исту локацију или између елемената информација који се односе на исти објекат представљен у различитим размерама.

Спроведбена правила из става 1. овог члана обухватају следеће аспекте геоподатака:

1) релевантне захтеве корисника;

2) постојеће иницијативе и међународне стандарде за хармонизацију скупова просторних података;

3) изводљивост и економичност;

4) заједнички оквир за јединствену идентификацију геопросторних објеката, по којима се идентификатори у оквиру националних система могу мапирати како би се обезбедила њихова међусобна интероперабилност;

5) однос између геопросторних објеката;

6) кључне атрибуте и одговарајуће вишејезичне речнике;

7) информације о временској димензији података;

8) ажурирање података.

Члан 21.

Одговорни субјект НИГП-а дужан је да обезбеди да скупови и сервиси геоподатака буду у складу са подзаконским актом из члана 7. овог закона којим се прописују спроведбена правила за интероперабилност.

Подзаконским актом из става 1. овог члана уређују се техничка решења за интероперабилност, односно хармонизацију скупова и сервиса просторних података, дефиниције и класификације геопросторних објеката од важности за скупове геоподатака који се односе на теме геоподатака из члана 10. овог закона, као и начин на који се ти геоподаци геореференцирају.

Одговорни субјект НИГП-а обезбеђује доступност скупова геоподатака, у складу са подзаконским актом из става 1. овог члана, прилагођавањем постојећих скупова геоподатака или коришћењем сервиса за трансформацију из члана 24. став 1. тачка 4) овог закона.

Одговорни субјект НИГП-а дужан је да обезбеди доступност новоприкупљених или обимно реструктурираних постојећих скупова и сервиса геоподатака у року од две године од дана доношења подзаконског акта из става 1. овог члана.

Новоприкупљени подаци из става 4. овог члана јесу подаци који су прикупљени од дана ступања на снагу подзаконског акта из става 1. овог члана.

Одговорни субјект НИГП-а дужан је да, у року од седам година од дана ступања на снагу подзаконског акта из става 1. овог члана, обезбеди доступност скупова и сервиса геоподатака који су прикупљени до дана ступања на снагу тог акта и који се још увек користе.

Члан 22.

Републички геодетски завод, у сарадњи са одговорним субјектима НИГП-а, обезбеђује да информације неопходне за поступање у складу са спроведбеним правилима за интероперабилност, укључујући податке, кодове и техничке класификације, буду доступне субјектима НИГП-а и трећој страни путем интернет странице НИГП-а, без ограничења њиховог коришћења у ту сврху.

Члан 23.

Ако се геопросторни објекат налази на територији Републике Србије и једне или више суседних држава, одговорни субјект НИГП-а и надлежна тела у суседној држави, уз координацију Националних контакт тачака, договориће се о опису и положају тог заједничког објекта у циљу обезбеђења целовитости геоподатака.

IX. МРЕЖНИ СЕРВИСИ

Члан 24.

Одговорни субјекти НИГП-а, уз координацију са Националном контакт тачком, успостављају и управљају мрежом следећих сервиса за скупове и сервисе геоподатака за које су формирани метаподаци:

1) сервис за проналажење, који омогућава претрагу скупова и сервиса геоподатака на основу садржаја одговарајућих метаподатака и приказивање садржаја метаподатака;

2) сервис за преглед, који омогућава, као минимум, приказ, навигацију, увећање, односно умањење, померање или преклапање скупова геоподатака, приказивање легенде, као и сваког другог релевантног садржаја метаподатака;

3) сервис за преузимање, који омогућава преузимање копија скупова геоподатака или делова скупова, као и директан приступ тим подацима;

4) сервис за трансформацију, који омогућава трансформацију скупова геоподатака ради постизања интероперабилности;

5) сервис који омогућава позивање мрежних сервиса (*eng.* *invoke service*).

Одговорни субјект НИГП-а дужан je да обезбеди да сервиси геопросторних података буду у складу са подзаконским актом из члана 7. овог закона којим се прописују спроведбена правила за мрежне сервисе.

Члан 25.

Сервис за проналажење обезбеђује, као минимум, могућност комбиновања следећих критеријума претраживања:

1) кључне речи;

2) класификација геоподатака и сервиса;

3) квалитет и валидност скупова геоподатака;

4) степен усклађености са спроведбеним правилима за интероперабилност;

5) географска локација;

6) услови који се односе на приступ скуповима геоподатака и сервисима и њихово коришћење;

7) одговорни субјекти НИГП-а.

Сервис за трансформацију комбинује се са другим сервисима из члана 24. овог закона, како би се омогућило да ти сервиси функционишу у складу са спроведбеним правилима за интероперабилност.

Члан 26.

Спроведбена правила за мрежне сервисе одређују техничке спецификације сервиса и минималне критеријуме за перформансе тих сервиса, имајући у виду постојеће захтеве који се односе на извештавање и препоруке усвојене у оквиру законодавства Европске уније које регулишу животну средину, постојеће услуге е-трговине и технолошки напредак.

Члан 27.

Одговорни субјект НИГП-а дужан је да обезбеди техничке могућности за повезивање скупова и сервиса геоподатака за које је одговоран на мрежу сервиса из члана 24. овог закона.

При успостављању мрежних сервиса узимају се у обзир релевантни захтеви корисника, уз услов да мрежни сервиси буду једноставни за коришћење, доступни јавности и да им се може приступити путем интернета или другог вида телекомуникације.

Приступ мрежним сервисима из члана 24. овог закона, као и другим сервисима геоподатака НИГП-а обезбеђује се преко националног геопортала.

Члан 28.

Мрежни сервиси за проналажење и преглед су јавно доступни без плаћања таксе.

За коришћење мрежних сервиса за преузимање и позивање плаћa се такса, у складу са законом којим се уређују републичке административне таксе, у износу који не сме прелазити износ неопходан за одржавање скупова просторних података и одговарајућих сервиса, посебно у случајевима који укључују велике количине података који се често ажурирају.

Одговорни субјект НИГП-а дужан је да прописани износ таксе за коришћење сервиса објави на интернет страници НИГП-а, као и да омогући услугу е-трговине.

Коришћење сервиса за преглед, преузимање и позивање, може бити условљено прихватањем правила коришћења, које дефинише одговорни субјект НИГП-а.

Геоподаци којима је приступ омогућен кроз сервисе за преглед могу бити у формату који спречава њихово поновно коришћење у комерцијалне сврхе.

Члан 29.

Одговорни субјект НИГП-а ће онемогућити јавни приступ скуповима и сервисима геоподатака преко сервиса за проналажење, ако би такав приступ неповољно утицао на одбрану земље, националну или јавну безбедност, безбедност животне средине или међународне односе.

Одговорни субјект НИГП-а ограничиће јавни приступ скуповима и сервисима геоподатака преко сервиса из члана 24. став 1. тач. 2) до 5) овог закона, ако би тиме неповољно утицао на:

1) поверљивост поступака органа јавне власти, када је поверљивост предвиђена законом;

2) међународне односе, националну или јавну безбедност или одбрану земље;

3) могућност остваривања права на правично суђење или могућност органа јавне власти да спроводи истрагу или дисциплински поступак;

4) поверљивост комерцијалних или индустријских информација, када је таква поверљивост предвиђена законом, ради заштите легитимних економских интереса, укључујући и јавни интерес за одржавање поверљивости статистичких података и тајност пореских података;

5) права интелектуалне својине;

6) поверљивост личних података и докумената који се односе на физичко лице, када је та поверљивост предвиђена законом, а то лице није дало сагласност да се информације открију јавности;

7) интересе или заштиту лица које је добровољно доставило одређену информацију, а које нема законску обавезу да то учини, осим ако се то лице није сагласило са објављивањем те информације;

8) заштиту животне средине на коју се односи информација, као што је информација о локацији ретких, угрожених или заштићених врста.

Основ за онемогућавање, односно ограничавање приступа из ст. 1. и 2. овог члана, одговорни субјект НИГП-а тумачи на рестриктиван начин, при чему узима у обзир јавни интерес због којег се обезбеђује приступ у конкретном случају.

У сваком појединачном случају, јавни интерес због којег се објављује информација сагледава се у односу на јавни интерес због којег се ограничава или условљава приступ.

Одговорни субјект НИГП-а не може ограничити приступ информацијама о емисији загађујућих материја.

Приступ информацијама од јавног значаја садржаним у НИГП-у остварује се у складу са законом којим се уређује слободан приступ информацијама од јавног значаја.

X. ДЕЉЕЊЕ ГЕОПОДАТАКА

Члан 30.

Одговорни субјект НИГП-а дужан је да другим субјектима НИГП-а учини доступним скупове и сервисе геоподатака ради приступа, размене и коришћења, а за потребе обављања делатности из њихове надлежности.

Савет НИГП-а одређује опште услове доступности скупова и сервиса геоподатака између субјеката НИГП-а, као и доступност за друге кориснике НИГП-а.

Услови коришћења скупова и сервиса геоподатака регулишу се посебним законима и подзаконским актима, споразумима о дељењу, приступу и коришћењу геоподатака, односно одлукама одговорних субјеката НИГП-а, на начин да се не постављају никаква ограничења која би створила практичне препреке у погледу дељења скупова и сервиса геоподатака.

За коришћење скупова и сервиса геоподатака плаћа се такса, у складу са законом којим се уређују републичке административне таксе.

Таксе и лиценце о условима коришћења скупова и сервиса геоподатака морају бити у потпуности усклађене са општим циљем њихове олакшане размене између органа јавне власти.

Приликом прописивања таксе, њена висина се утврђује у најнижем могућем износу који обезбеђује неопходан квалитет, доступност скупова и сервиса геоподатака, као и повраћај стварних трошкова, при чему се, где је то применљиво, морају поштовати захтеви за самофинансирањем одговорних субјеката НИГП-а који пружају скупове и сервисе геоподатака.

Подаци о утврђеној висини таксе, као и други услови коришћења скупова и сервиса геоподатака објављују се на интернет страници НИГП-а.

Изузетно од става 4. овог члана, такса се не наплаћује за:

1) скупове и сервисе геоподатака када се размењују између субјеката НИГП-а који су ослобођени плаћања таксе законом којим се уређују републичке административне таксе;

2) скупове и сервисе геоподатака ако се користе за обављање послова у вези са спречавањем настанка и отклањања последица проузрокованих ванредним ситуацијама и елементарним и другим непогодама, у смислу закона који регулише ванредне ситуације;

3) скупове и сервисе геоподатака Регистра просторних јединица;

4) скупове и сервисе геоподатака за одређено уже подручје које утврђује Савет НИГП-а, ако се користе за потребе тестирања геоподатака или у научно-истраживачке сврхе.

Члан 31.

Одговорни субјект НИГП-а обезбеђује институцијама и телима Европске уније, као и државама чланицама Европске уније, приступ скуповима и сервисима геоподатака, под истим условима, у складу са чланом 30. овог закона.

Телима основаним у складу са међународним уговорима чији је потписник Република Србија, субјекти НИГП-а обезбеђују, под условима реципроцитета, приступ скуповима и сервисима геоподатака неопходних за реализацију задатака који имају утицај на животну средину.

Не плаћа се такса за скупове и сервисе геоподатака које субјекти НИГП-а обезбеђују институцијама и телима Европске уније са циљем испуњења обавеза извештавања у складу са законодавством Европске уније које се односи на животну средину.

Члан 32.

Дељење скупова и сервиса геоподатака може бити ограничено ако би такво дељење неповољно утицало на вођење судских поступака, међународне односе, јавну безбедност, безбедност животне средине и националну одбрану.

XI. КООРДИНАЦИЈА И САРАДЊА У ОБЛАСТИ НИГП-А

Члан 33.

Улогу Националне контакт тачке у Републици Србији има Републички геодетски завод који је одговоран за комуникацију и сарадњу са Европском комисијом у вези са спровођењем INSPIRE директиве.

Члан 34.

Републички геодетски завод, као Национална контакт тачка, обавља следеће послове:

1) прати спровођење INSPIRE директиве и о томе извештава Европску комисију;

2) предлаже Влади стратегију развоја НИГП-а и подзаконска акта из области НИГП-а;

3) успоставља, одржава и управља националним геопорталом НИГП-а;

4) координира радом радних група НИГП-а;

5) прати развој инфраструктуре геопросторних података на међународном нивоу, нивоу Европске уније и националном нивоу, као и све међународне акте, акте Европске уније и националне акте који су од непосредног интереса за НИГП и њихову примену;

6) оснива и одржава регистар одговорних субјеката НИГП-а за скупове геоподатака који припадају некој од тема геоподатака из члана 10. овог закона;

7) оснива и одржава регистар субјеката НИГП-а који користе скупове и сервисе геоподатака који припадају некој од тема геоподатака из члана 10. овог закона;

8) израђује и одржава интернет страницу НИГП-а;

9) омогућава приступ инфраструктури геоподатака Републике Србије кроз INSPIRE геопортал Европске уније;

10) административно-техничке послове за потребе органа НИГП-а.

XII. ПРЕЛАЗНЕ И ЗАВРШНЕ ОДРЕДБЕ

Члан 35.

Чланове Савета НИГП-а Влада ће именовати најкасније у року од три месеца од дана ступања на снагу овог закона.

До именовања чланова Савета НИГП-а у складу са овим законом, чланови НИГП-а именовани до дана ступања на снагу овог закона, наставиће да обављају дужност.

Члан 36.

Подзаконска акта из члана 7. тач. 1) и 5) овог закона донеће се у року од једне године, а подзаконска акта из члана 7. тач. 2), 3) и 4) овог закона у року од две године од дана ступања на снагу овог закона.

Члан 37.

Даном ступања на снагу овог закона престају да важе одредбе члана 2. тач. 8) и 18), ГЛАВА XI НАЦИОНАЛНА ИНФРАСТРУКТУРА ГЕОПРОСТОРНИХ ПОДАТАКА и чл. од 159. до 167. Закона о државном премеру и катастру („Службени гласник РС”, бр. 72/09, 18/10, 65/13, 15/15 – УС и 96/15).

Члан 38.

Овај закон ступа на снагу осмог дана од дана објављивања у „Службеном гласнику Републике Србије”.

Одредба члана 14. став 2. овог закона примењиваће се од дана приступања Републике Србије Европској унији.